CELEX: 32020D1219
Language: ro
Date: 2020-08-20 00:00:00
Title: Decizia (UE) 2020/1219 a Comisiei din 20 august 2020 de autorizare a Italiei să aplice o prelungire a anumitor perioade specificate la articolul 2 din Regulamentul (UE) 2020/698 al Parlamentului European și al Consiliului (Numai textul în limba italiană este autentic)

26.8.2020   
               
               
                  RO
               
               
                  Jurnalul Oficial al Uniunii Europene
               
               
                  L 277/16
               
            
         DECIZIA (UE) 2020/1219 A COMISIEI
         din 20 august 2020
         de autorizare a Italiei să aplice o prelungire a anumitor perioade specificate la articolul 2 din Regulamentul (UE) 2020/698 al Parlamentului European și al Consiliului
         (Numai textul în limba italiană este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2020/698 al Parlamentului European și al Consiliului din 25 mai 2020 de stabilire a unor măsuri specifice și temporare, în contextul epidemiei de COVID-19, privind reînnoirea sau prelungirea anumitor certificate, licențe, permise și autorizații, precum și amânarea anumitor controale și formări periodice în anumite domenii ale legislației din sectorul transporturilor (1), în special articolul 2 alineatul (5),
         întrucât:
         
                     (1)
                  
                  
                     Articolul 2 alineatul (1) din Regulamentul (UE) 2020/698 prelungește termenele pentru finalizarea de către deținătorul unui certificat de competență profesională (CCP) a formării periodice care, în condiții normale, ar fi expirat sau urma să expire în perioada 1 februarie 2020-31 august 2020. Articolul 2 alineatul (2) din respectivul regulament prelungește valabilitatea înscrierii corespunzătoare a codului armonizat nr. 95 al Uniunii.
                  
               
                     (2)
                  
                  
                     Articolul 2 alineatul (3) din Regulamentul (UE) 2020/698 prelungește valabilitatea cărților de calificare a conducătorului auto menționate în anexa II la Directiva 2003/59/CE a Parlamentului European și a Consiliului (2), care, în condiții normale, ar fi expirat sau ar urma să expire în perioada 1 februarie 2020-31 august 2020.
                  
               
                     (3)
                  
                  
                     Prin scrisoarea din 13 iulie 2020, făcând trimitere la articolul 2 alineatele (1), (2) și (3) din Regulamentul (UE) 2020/698, Italia a prezentat o cerere motivată de autorizare a aplicării unei prelungiri cu patru luni a perioadei cuprinse între 1 februarie 2020 și 31 august 2020, specificate la articolul 2 alineatele (1) și (3) din regulamentul respectiv. La 15, 16, 17 și 21 iulie 2020, Italia a furnizat informații suplimentare în sprijinul cererii sale.
                  
               
                     (4)
                  
                  
                     Potrivit informațiilor furnizate de Italia, este probabil ca, în această țară, finalizarea formării periodice și certificarea acesteia, înscrierea codului armonizat nr. 95 al Uniunii și reînnoirea cărților de calificare a conducătorului auto să rămână imposibile până la 31 decembrie 2020, din cauza măsurilor luate pentru a preveni sau a limita răspândirea pandemiei de COVID-19.
                  
               
                     (5)
                  
                  
                     În speță, Italia a suspendat toate cursurile de formare din perioada 9 martie - 28 mai 2020, inclusiv pe cele legate de formarea periodică a conducătorilor auto prevăzută în Directiva 2003/59/CE. Aceste cursuri de formare au fost reluate abia în prima săptămână a lunii iunie 2020. În plus, numărul de candidați care pot participa în același timp la cursurile de formare este mic, în vederea respectării regulilor de distanțare socială pentru a se evita răspândirea virusului. Prin urmare, un număr considerabil de conducători auto nu au reușit încă să își finalizeze cursurile de formare.
                  
               
                     (6)
                  
                  
                     Situația este deosebit de problematică în cazul formării periodice a șoferilor de autobuz. Potrivit informațiilor furnizate de Italia, numeroși conducători auto care, la data de 10 septembrie 2008, desfășurau activitatea de conducere a vehiculelor destinate transportului de pasageri au obținut un CCP ca drept dobândit, în temeiul articolului 4 din Directiva 2003/59/CE. În practică și în temeiul articolului 4, al articolului 8 alineatul (2) și al articolului 14 alineatul (2) din Directiva 2003/59/CE, multe dintre CCP-urile acordate astfel au expirat în prima jumătate a lunii septembrie 2015, întrucât Italia a făcut uz de posibilitatea de a prelungi cu până la șapte ani perioada menționată la articolul 8 alineatul (2) din Directiva 2003/59/CE. La rândul lor, conducătorii auto care și-au reînnoit CCP-urile cu puțin timp înainte de expirarea lor în 2015 trebuie să își reînnoiască din nou CCP-urile până la 9 septembrie 2020. Potrivit estimărilor Italiei, peste 62 000 de CCP-uri urmează să expire la 9 septembrie 2020 și nu au fost încă reînnoite.
                  
               
                     (7)
                  
                  
                     În plus, CCP-urile emise în perioada 11 septembrie 2007-31 decembrie 2007 pe baza examinărilor vor expira, la rândul lor, în perioada 11 septembrie‐31 decembrie 2020.
                  
               
                     (8)
                  
                  
                     De asemenea, potrivit informațiilor furnizate de Italia, cursul de formare periodică de 35 de ore durează cel puțin 5 zile, iar majoritatea participanților vor avea nevoie de două săptămâni pentru a-l finaliza. După finalizarea cu succes a cursului, participanții trebuie să solicite Ministerului Infrastructurii și Transporturilor eliberarea unui nou permis de conducere purtând codul armonizat nr. 95 al Uniunii, care să ateste că formarea periodică a avut loc în conformitate cu Directiva 2003/59/CE. Prin urmare, Italia estimează că mulți conducători auto nu vor reuși să își finalizeze cursul de formare periodică și să realizeze demersul administrativ necesar pentru a-și putea continua activitatea.
                  
               
                     (9)
                  
                  
                     Prin urmare, în ceea ce privește articolul 2 alineatele (1), (2) și (3) din Regulamentul (UE) 2020/698, Italia trebuie să fie autorizată să aplice o prelungire cu patru luni a perioadelor respective, cuprinse între 1 februarie 2020 și 31 august 2020, specificate la articolul 2 alineatele (1) și (3) din regulamentul respectiv,
                  
               ADOPTĂ PREZENTA DECIZIE:
         
            Articolul 1
            Italia este autorizată să aplice o prelungire cu patru luni a perioadei cuprinse între 1 februarie 2020 și 31 august 2020 specificată la articolul 2 alineatul (1) din Regulamentul (UE) 2020/698, în sensul articolului 2 alineatele (1) și (2) din regulamentul respectiv.
            Italia este autorizată să aplice o prelungire cu patru luni a perioadei cuprinse între 1 februarie 2020 și 31 august 2020 specificată la articolul 2 alineatul (3) din Regulamentul (UE) 2020/698.
         
         
            Articolul 2
            Prezenta decizie se adresează Republicii Italiene.
         
         
            Adoptată la Bruxelles, 20 august 2020.
            
               
                  Pentru Comisie
               
               Adina-Ioana VĂLEAN
               
                  Membru al Comisiei
               
            
         
         
            (1)  JO L 165, 27.5.2020, p. 10.
         
            (2)  Directiva 2003/59/CE a Parlamentului European și a Consiliului din 15 iulie 2003 privind calificarea inițială și formarea periodică a conducătorilor auto ai anumitor vehicule rutiere destinate transportului de mărfuri sau de persoane, de modificare a Regulamentului (CEE) nr. 3820/85 al Consiliului și a Directivei 91/439/CEE a Consiliului și de abrogare a Directivei 76/914/CEE a Consiliului (JO L 226, 10.9.2003, p. 4).